KIRJALLINEN KYSYMYS P-0304/00 esittäjä(t): Antonios Trakatellis (PPE-DE) komissiolle. Koheesiorahaston kautta rahoitettujen töiden viivästyminen Kreikassa: Thessalonikin jätevesien biologinen käsittely ja kaatopaikkojen uudelleenjärjestäminen.



Virallinen lehti nro 374 E , 28/12/2000 s. 0053 - 0054



KIRJALLINEN KYSYMYS P-0304/00 esittäjä(t): Antonios Trakatellis (PPE-DE) komissiolle (4. helmikuuta 2000) Aihe: Koheesiorahaston kautta rahoitettujen töiden viivästyminen Kreikassa: Thessalonikin jätevesien biologinen käsittely ja kaatopaikkojen uudelleenjärjestäminen Kahden ympäristönsuojelun ja Thessalonikin asukkaiden elämänlaadun kannalta merkittävän hankkeen loppuun saattamisessa on ilmennyt perusteettomia viivästymisiä. Thessalonikin jätevesien biologisen käsittelylaitoksen laajennushankkeen vaiheeseen II liittyvät työt ja Thessalonikin kaatopaikkojen uudelleenjärjestäminen sekä uudelleensijoitusaseman suunnittelu- ja rakennustyöt ovat perusteettomasti viivästyneet. On huomattava, että seuraavaa ohjelmakautta (19941999) koskevien koheesiorahaston rahoituspuitteiden vahvistamiselle asetettu määräaika on jo kulunut umpeen. Kyseiset työt, jotka ovat sisältyneet koheesiorahaston kautta rahoitettuihin hankkeisiin vuodesta 1995 alkaen, olisi jo pitänyt saattaa loppuun, ja laitosten olisi pitänyt olla toiminnassa vuodesta 1998 lähtien. Kysyn komissiolta seuraavaa: 1. Missä vaiheessa työt ovat tällä hetkellä, mistä viivästymiset johtuvat ja milloin työt on tarkoitus saattaa valmiiksi? 2. Minkä verran töille myönnettiin yhteisön tukea koheesiorahaston kautta ohjelmakaudella 19941999, ja olivatko määrärahat riittäviä töiden loppuun saattamiseksi? 3. Mihin toimiin komissio on ryhtynyt tai aikoo ryhtyä varmistaakseen, että nämä hankkeet saadaan valmiiksi ja laitosten toiminta käynnistyy mahdollisimman pian? Seuraavat kysymykset koskevat sitoumuksia, joita kreikkalaiset viranomaiset ovat antaneet Thessalonikin jätevesien biologisen käsittelylaitoksen rakentamisesta: - Seurataanko Thermaikoslahden sisä- ja keskiosien veden laatua? Jos seurataan, minkä elimen toimesta? - Onko alueen viemäriverkostoa laajennettu? - Onko teollisuusalue liitetty viemäriverkkoon ja valvotaanko teollisuusjätteiden laatua? - Millä tuloilla käyttö- ja ylläpitokustannukset katetaan? Michel Barnierin komission puolesta antama täydentävä vastaus (30. maaliskuuta 2000) Thessalonikin jätevesien biologisen käsittelylaitoksen laajennushankkeen vaiheeseen II liittyvät työt, joita on yhteisrahoitettu koheesiorahastosta, edistyvät nykyisin tyydyttävästi. Kreikan viranomaisilta saatujen tietojen mukaan lähes kaikki infrastruktuurit saadaan valmiiksi vuoden 2000 loppuun mennessä ja laitosten toiminnan testausvaihe aloitetaan maaliskuussa 2000. Hankkeen alkuviivästys johtui tarjouskilpailumenettelyistä ja vaiheen I tuloksia koskevien tutkimusten ja arviointien viimeistelystä. Hankkeelle myönnettiin noin 70 miljoonan euron määrärahat. Kyse on lähinnä laitosten rakennus- ja parannustöistä sekä viemäriverkon rakentamisesta. Määrärahojen katsotaan riittävän hankkeen loppuun saattamiseen. Komissio on tietoinen siitä, miten tärkeä hanke on asukkaiden elämänlaadun paranemisen ja ympäristönsuojelun kannalta. Siksi yhteisrahoituspäätöksessä määriteltiin ehdoksi moitteeton toteuttaminen(1). Lisäksi komissio hyväksyi Kreikan viranomaisten esittämät parannusehdotukset ja se seuraa kuukausittain hankkeen edistymistä. Kreikan viranomaisten tekemät sitoumukset koskevat Thermaikosin lahden rannikko- ja keskialueen vesien pysyvää laadunvalvontaa seurantaohjelmassa (ympäristön tilan seuranta-asemaa koskeva pilottihanke Thessalonikin yliopisto) ja tutkimusohjelmassa (Kreikan merentutkimuslaitos EKTHE), viemäriverkon laajennustöitä, joista osa on saatu valmiiksi (Sindos), jätevesien biologisen käsittelylaitoksen käyttöönottoa ennen sen liittämistä teollisuusalueeseen sekä teollisuuden jätevesien valvontaa käsittelylaitoksen laboratoriossa tutkimusohjelman yhteydessä sen jälkeen, kun laitoksen toiminta on käynnistynyt. Käyttö- ja ylläpitokustannukset jäävät asiasta vastaavien viranomaisten hoidettaviksi. Kreikan viranomaiset perivät asianmukaiset maksut kustannusten kattamiseksi. Kreikan viranomaiset ehdottivat komissiolle 27. heinäkuuta 1994 kaatopaikkojen kunnostushanketta ja Thessalonikin jätteiden siirtokuormausaseman suunnittelu- ja rakennushanketta, joille haettiin yhteisrahoitusta koheesiorahastosta. Komissio pyysi konsulteiltaan arvion hankkeista ennen niiden hyväksymistä. Konsultit kävivät paikalla ja esittivät erilaisia teknisiä raportteja. Kreikan viranomaisten kanssa pidettiin useita valmistelukokouksia, joissa komissio esitti joitakin huomautuksia ja teknisiä parannuksia hanke-ehdotukseen. Komissio hyväksyi 9. joulukuuta 1997(2) lopullisen ehdotuksen, joka koski kolmen kaatopaikan (Tagarades, Thermi ja Derveni) kunnostusta ja jätteiden siirtokuormausaseman rakentamista. Hankkeen kokonaiskustannukset ovat 19,1 miljoonaa euroa, josta yhteisön rahoitusosuus on 15,3 miljoonaa euroa (80 prosenttia). Varat riittävät hyvin hankkeen moitteettomaan toteuttamiseen. Komission päätöksen mukaan joustovaraa on yksi vuosi ja hankkeen on oltava valmis viimeistään 31. joulukuuta 2000. Komissio on jo maksanut ensimmäisen ennakon, joka oli 200 000 euroa. Kreikan viranomaisten toimittamien tietojen mukaan kaikkien neljän alahankkeen sopimukset on allekirjoitettu. Hankkeen määrärahoista on tähän mennessä käytetty 28,8 prosenttia (17 prosenttia lokakuussa 1999). Viranomaiset vakuuttivat komissiolle tekevänsä kaikkensa nopeuttaakseen määrärahojen toteutumista: >TAULUKON PAIKKA> Komissio pyysi raportteja neljän alahankkeen toteuttamisesta jo seurantakomitean kokouksessa lokakuussa 1999. Komissio aikoo edelleen seurata hankkeiden (varsinkin Dervenin hankkeen ja siirtokuormausaseman) edistymistä. (1) Päätös C(95) 2916F, 28.11.1995. (2) Päätös C(97) 3946, 9.12.1997.